Ես Նատալյան եմ, 19 տարեկան: Ծնվել եմ 2001 թվականի նոյեմբերի 28-ին Ասկերանի շրջանի Ակնաղբյուր գյուղում/ նախկին անվանումը՝ Կարաբուլախ, որը նշանակում է <<մեծ աղբյուր>>/: Սովորում եմ Արցախի պետական համալսարանի բանասիրական ֆակուլտետի անգլերեն լեզու և գրականություն մասնագիտության 3-րդ կուրսում: Սիրում եմ իմ մասնագիտությունը, այն հնարավորություն է տալիս հաղորդակցվել համաշխարհային գրականությանը բնագրերով, աշխատել երեխաների հետ՝ նրանց մեջ զարգացնելով հայն ու հայկականը: Այժմ նպատակս մեկն է. առավելապես խորացնել գիտելիքներս, ձեռք բերել տարբեր լեզուներով հաղորդակցվելու հմտություն և առավել խորացնել մշակութաբանական ու հայագիտական գիտելիքներս՝ մեր ազգայինը աշխարհին ի տես դարձնելու:

Սիրում եմ նաև մանկավարժական գործունեությունը: Արդեն 2 տարի է աշխատում եմ երեխաների հետ: Իմ աշակերտները ինձ ոգևորում են կարևոր պահերին, հաղորդում ուժ և տոկոնություն: Այսօր իմ երազները, նպատակները կապված են միայն հայրենի ծննդավայրիս՝ Ակնաղբյուրիս հետ: Այն օկուպացվել է թշնամու կողմից 2020 թվականի 44-օրյա պատերազմի ընթացքում և վերջնականապես թշնամու վերահսկողության տակ է անցել հոկտեմբերի 27-ին: Ցավս մեծ է, թախիծս՝ անսահման: Ակնաղբյուրում կային մի շարք պատմամշակութային հուշարձաններ` 19-րդ դարով թվագրվող Սուրբ Աստվածածին եկեղեցին, 19-ից 20-րդ դարի սկզբով թվագրվող գերեզմանոցը, **գյուղ**ից 500 մ հարավ-արևելք գտնվող 19-ից 20-րդ դարի սկզբով թվագրվող «Ղուզե թաղ» **գերեզմանոցը,** 16-17-րդ դարերով թվագրվող «Ղուզե թաղ» սրբատեղին, **գյուղից 2 կմ արևմուտք գտնվող 13-19-րդ դարերով թվագրվող «Ղարալի» անունով գյուղատեղին**: Ակնաղբյուրի կենտրոնում էր գտնվում Արցախյան պատերազմի զոհված ազատամարտիկների հիշատակը հավերժացնող հուշակոթող, որն ամենայն հավանականությամբ ոչնչացվել է ադրբեջանցիների կողմից այն բանից հետո, երբ բնակավայրն անցել է Ադրբեջանի զինված ուժերի վերահսկողության ներքո։ Ամեն օր աղոթում եմ ամենազոր Տիրոջ՝ ետ գնանք… Ու թող խաղաղ բացվեն հայոց աշխարհի առավոտները… Նատալյա, 19